**OBRAZLOŽENјE**

**I PRAVNI OSNOV ZA DONOŠENјE ZAKONA**

Ustavni osnov za donošenje ovog zakona sadržan je u odredbama člana 97. stav 1. tač. 4) i 17) Ustava Republike Srbije, kojima je utvrđeno da Republika Srbija uređuje i bezbednost njenih građana i da uređuje i druge odnose od interesa za Republiku Srbiju, u skladu sa Ustavom.

**II RAZLOZI ZA DONOŠENјE ZAKONA**

Zakon o putnim ispravama donet je 2007. godine a poslednje izmene pretrpeo je 2014. godine. Do danas, kroz primenu ovog zakona uočena je potreba da se određene norme preciznije definišu, da se prilagode ili usklade sa nekim drugim propisima koji su u međuvremenu menjani, a u cilјu celovitosti i jedinstvenosti pravnog sistema Republike Srbije, kao i da se određena zakonska rešenja izmene na način koji će doprineti bolјem funkcionisanju nadležnih organa, pre svega Ministarstva unutrašnjih poslova i omogući bolјa zaštita i efikasnije ostvarivanje prava građana.

Predloženim izmenama i dopunama ovog zakona propisuju se eskplicitni rokovi kada je u pitanju podnošenja zahteva za izdavanje novih pasoša. Navedene norme uspostaviće preciznije procedure za postupanje nadležnog organa kao i obaveze i mogućnosti za građane. Utvrđen rok od šest meseci do dana prestanka važenja pasoša, kao najraniji momenat za podnošenje zahteva za izdavanje novog dokumenta određen je kao optimalan – sa jedne strane građani na vreme mogu da zamene svoju putnu ispravu, naročito imajući u vidu zahteve pojedinih zemalјa o potrebi važenja putne isprave 3 ili 6 meseci, a sa druge strane ograničiće se mogućnosti za podnošenje zahteva za nove pasoše bez preke potrebe čime se opterećuju kapaciteti nadležnog organa. Ipak, predviđen je i izuzetak od ovog opšteg režima te je građanima omogućeno da po sopstvenom zahtevu dobiju novi pasoš iako je važnost već izdatog duža od propisanog opšteg roka od 6 meseci, uz određeno uvećanje naknade za obrazac pasoša u delu koji se odnosi na troškove tehničke izrade i angažovanja lјudskih i materijalnih kapaciteta Ministarstva unutrašnjih poslova.

Jedna od novina koju takođe predviđa ovaj nacrt zakona jeste i rasterećenje građana u slučajevima kada je potrebno oglasiti putnu ispravu koja je proglašena nevažećom. Napušta se dosadašnje rešenje o oglašavanju nevažeće putne isprave u „Službenom glasniku Republike Srbije“ , već se ista oglašava na internet stranici Ministarstva. Na ovaj način građani se oslobađaju troška koji su imali do sada budući da oglašavanje nevažeće isprave u „Službenom glasniku Republike Srbije“ vršeno o trošku građana.

Pored navedenog, 2018. godine donet je Zakon o evidencijama i obradi podataka u oblasti unutrašnjih poslova koji na sistemski način uređuje pitanja evidencija, obrade podataka i njihove razmene na nacionalnom i međunarodnom nivou. U tom smislu, kontinuirano se radi na tome da se iz posebnih zakona izostave odredbe koje uređuju ovu materiju, što je učinjeno i ovim izmenama.

**III OBJAŠNјENјE OSNOVNIH PRAVNIH INSTITUTA**

**I POJEDINAČNIH REŠENјA**

Član 1. Nacrta zakona predviđa da se u članu 2. stav 1. Zakona o putnim ispravama (u dalјem tekstu: Zakon) brišu reči:“sa elektronskim nosačem podataka, osim putnog lista koji ne sadrži elektronski nosač podataka“.

Članom 2. Nacrta zakona dopunjuje se član 19. Zakona dodavanjem st. 3-5.

Članom 3. Nacrta zakona menja se član 23. Zakona.

Članom 4. Nacrta zakona vrše se izmene i dopune člana 27. Zakona, tako što se predviđa da se zahtevi podneti preko diplomatsko-konzularnog predstavništa prosleđuju organu nadležnom za izdavanje pasoša, a ne obavezno Policijskoj upravi za grad Beograd kako je Zakon do sada predviđao. U istom članu dodaje se stav koji propisuje da je zahtev za izdavanje pasoša moguće podneti najranije šest meseci pre isteka važenja već izdatog pasoša.

Članom 5. Nacrta zakona vrši se terminološko usklađivanje sa Zakonom o zaštiti podataka o ličnosti.

Članom 6. Nacrta zakona menja se član 29. stav 2. Zakona, propisujući na drugačiji način uslove pod kojima je moguće izdati putnu ispravu maloletnom licu, bez saglasnosti drugog roditelјa.

Članom 7. Nacrta zakona menja se član 30. Zakona, vršeći usklađivanje sa Zakonom o opštem upravnom postupku i preciziranje već postojećih normi.

Članom 8. Nacrta zakona menja se član 33. Zakona, na način da se precizira već postojeća odredba i predviđanjem stava koji propisuje da se pasoš može izdati i pre roka koji je propisan članom 27. (član 4. Nacrta) ali uz plaćanje adekvatne uvećane cene obrasca pasoša u skladu sa aktom Vlade koji propisuje njenu visinu.

Članom 9. Nacrta zakona menja se član 35. stav 1. tačka 1), te se u terminološkom smislu usaglašava sa Zakonikom o krivičnom postupku, dok se dodaje novi stav 6).

Članom 10. Nacrta precizira se već postojeće rešenje iz člana 38. Zakona.

Članom 11. Nacrta zakona menja se član 39. Zakona. Uvodi se mogućnost da obaveštenje o činjenicama koje za posledicu imaju prestanak razloga za odbijanje zahteva za izdavanje putne isprave i oduzimanje putne isprave, pored suda ili državnog organa, može dostaviti i stranka.

Članom 12. u članu 41. stav 2. vrši se terminološko i proceduralno usklađivanje sa Zakonikom o krivičnom postupku, kada je sud nadležan da odredi da se okrivlјenom vrati putna isprava, ukoliko ima neodložnu potrebu da putuje u inostranstvo itd.

Članom 13. vrši se izmena u članu 43. stav 2. tako što se sada putna isprava proglašena nevažećom oglašava na zvaničnoj veb prezentaciji Ministarstva unutrašnjih poslova, čime se građani oslobađaju troškova dosadašnjeg načina oglašavanja, kada se objavlјivalo u „Službenom glasniku RS“. Takođe, uvodi se stav kojim se daje ovlašćenje ministru da uputstvom propiše način oglašavanja nevažeće putne isprave.

Članom 14 Nacrta zakona menja se član 45. Zakona tako što propisuje da se o izdatim, oduzetim i nevažećim putnim ispravama, kao i o odbijenim zahtevima za izdavanje putnih isprava, vodi jedinstvena evidencija u elektronskom obliku. Dalјe, navedenim članom vrši se upućivanje da se način vođenja, sadržina evidencija i razmena podataka iz evidencija uređuje posebnim zakonom.

Članom 15. brišu se čl. 46-49. Zakona budući da je na snazi Zakon o evidencijama i obradi podataka u oblasti unutrašnjih poslova koji na jedinstven način uređuje pitanja koja su bila predmet članova koji se brišu.

Član 16. predviđa da zakon stupa na snagu osmog dana od dana objavlјivanja u „Službeom glasniku Republike Srbije“.

**IV PROCENA FINANSIJSKIH SREDSTVA**

**ZA SPROVOĐENјE OVOG ZAKONA**

Za sprovođenje Zakona o izmenama i dopunama Zakona o putnim ispravama nije potrebno obezbediti sredstava iz budžeta Republike Srbije sa razdela 15 - Ministarstvo unutrašnjih poslova.